
DISSERTATIO 


INAUGURALIS, 

DE 

CALORE. 


De  natura  Caloris  multum  diuque  inter  Philo¬ 
sophos  disputatum  fuit,  quibusdam  opinanti¬ 
bus  “  Calorem  esse  substantiam  subtilissimam 
“  vi  resiliendi  summa  praeditam  ideoque  per 
“  corpora  omnia  longe  lateque  seipsam  diffun- 
“  dentem dum  alii  contra,  Baconi  summo¬ 
que  Newtono  assentientes,  totis  viribus  con¬ 
tendunt  “  Calorem  esse  motum  expansivum, 
“  cohibitum  et  nitentem  per  partes  minores.  ” 
Progressus  scientiae  priorem  sententiam 
longe  plurima  phaenomenorum  optime  expli¬ 
cata  praebentem  multo  probabiliorem  esse  ef- 

fecit,  et  altera  quidem  sententia  potius  argu¬ 
mentis  priori  inimicis  quam  sibi  ipsi  faventi¬ 
bus  defenditur»  Hac  de  causa,  necnon  etiam 
propterea  quod  opinio  definita  ad  evitandam 
obscuritatem,  aliter  in  rebus  hujuscemodi  fere 
inevitabilem,  plurimum  prodest,  priori  senten¬ 
tiae  assentire  statui.  Haec  igitur  substantia 

* 

subtilissima,  quam  Calorem  dicimus,  vi  resili¬ 
endi  eximia  praedita  ideoque  nusquam  non 
eodem  vis  resiliendi  gradu  ad  existendum 
maxime  proclivis,  causa  est  fervoris.  Nec  ca¬ 
lor  tantum  ad  fervorem  excitandum,  sed  etiam 
ad  dilatandum  corpus  cui  adjicitur  fere  semper 
valet.  Proprium  illud  quod  in  corporibus  in- 
est,  propter  caloris  praesentiam,  talia  effecta 
gignendi,  Temperiem  vocamus.  Et  hujusce 
proprietatis  diversis  in  corporibus  gradus  aesti¬ 
mari  solet  ex  mutationibus  quoad  molem  quas 
cuidam  corpori  ad  quod  pariter  applicata  sunt, 
afferunt,  et  cujus  dilatationes  et  contractiones 
quamvis  minutiores  facile  aestimari  possunt. 
Diversa  instrumenta  (Thermometra  et  Pyro- 
metravldicta)  ad  temperiem  aestimandum  ex¬ 
cogitata  procul  dubio  inutile  esset  describere. 
Causae,  quae  praecipue  thermometra  minus 


DE  CALORE. 


5 


accurata  esse  efficiunt,  sunt,  primo ,  Instru¬ 
mentum  in  quo  fluidum  thermometricum  in¬ 
cluditur,  dilatationem  patiens  prout  temperies 
augetur,  non  totam  fluidi  inclusi  dilatationem 
indicaturum  esse :  Secundo ,  Idem  temperiei 
augmen  non  eandem  dilatationem  fluido  ther- 
mometrico,  apud  quemque  gradum  thermo¬ 
metricum,  allaturum  esse :  Et  tertio.  Aucta 
temperie  majorem  inclusi  fluidi  quantitatem  in 
vaporem  abituram  esse  ,et  hujusce  vaporis  vim 
resiliendi  vi  comprimente  fluidi  dilatantis  auc¬ 
tam  ejusdem  fluidi  dilatationi  obstituram  esse. 
Inventum  est,  diversa  corpora  (seu  pondere 
seu  mole  aestimata)  quantitates  caloris  valde 
dispares,  ad  idem  temperiei  incrementum  as¬ 
sequendum,  exigere,  ex  quo  colligi  potest,  di¬ 
versa  corpora  quibus  temperies  eadem  est 
quantitates  caloris  prorsus  inter  se  dispares 
continere.  Illam  corporum  proprietatem,  ob 
quam  certas  caloris  quantitates  ad  ullam  tem¬ 
periem  continent,  brevitatis  causa,  horum  cor¬ 
porum  u  Capacitatem”  vocare  vellem.  Diver¬ 
sae  rationes  ad  capacitates  corporum  indagan¬ 
das  excogitatae  et  harum  investigationum  con¬ 
sequentia  alibi  inveniendae  sunt. 


DISSERTATIO 


4 

Calor  corpori  adjectus  plerumque  corpus 
dilatari  efficit ;  hanc  igitur  dilatationem  primo 
tractare  oportet» 

Imprimis  observandum  est,  hujusce  dilata¬ 
tionis  gradum  diversis  in  corporibus  nequa¬ 
quam  eundem  esse,  etiam  si  temperiei  addita¬ 
mentum  idem  sit;  generatimque  molis  incre¬ 
mentum  tanto  minus  esse,  quanto  corpori  den- 

i 

sitas  major  est.  In  corporibus  solidis,  molis 
incrementum  vix  absque  observantia  accura¬ 
tissima  percipiendum  est.  Liquidis  magis  in 
perspicuo  est,  et  fluidis  aeriis  temperiei  muta¬ 
tio  etiam  minutissima  molis  mutationem  facile 
percipiendam  efficit.  Inventum  fuit  insuper, 
quod  ad  corpora  solida  pertinet,  illa  plerum¬ 
que  quae  facillime  liquari  possunt,  et  quod  ad 
liquida  attinet,  illa,  quae  minimo  temperiei  in¬ 
cremento  bulliunt  vel  quibus  una  pars  eorum 
ex  quibus  componuntur  aeriam  formam  affec¬ 
tat,  plurimum  dilatationis  pati.  Ad  hunc  mo¬ 
dum  Alcohol,  Acidumque  Nitricum  plus  dilata¬ 
tionis  quam  Acida  Muriaticum  velSulphuricum 
patiuntur,  quae  ipsa  magis  quam  Aqua  et  mul¬ 
to  magis  quam  Argentum  vivum  expanduntur. 
Quod  ad  corpora  quibus  sors  aeria  attinet,  in- 

ventum  est  omnes  aeres  vaporesque,  e&dem 
cuique  temperie  adjecta,  ex  aequo  dilatari. 
Sed  non  tantum  observatum  est,  diversa  liqui¬ 
da,  eadem  cuique  temperie  addita,  dilatationes 
impares  pati,  imo  etiam  idem  liquidum  nequa¬ 
quam  pariter  ad  omnem  thermometri  gradum 
dilatari.  Nam  quanto  temperies  ejus  auctior 
sit  tanto  majorem  dilatationem  datum  tempe¬ 
riei  incrementum  affert,  ex  quo  colligendum 
est,  liquidum  tanto  minus,  quanto  propius  ac¬ 
cedat  ipsius  gelati  temperiei  et  tanto  plus, 
quanto  in  vapores  ad  abeundum  proclivius 
sit,  dilatationis  passurum  esse.  Molis  etiam 
mutationes  prope  haec  extrema  valde  ab¬ 
normes  fiunt.  Liquido  igitur  aequabilius  di¬ 
latante  quanto  majorem  temperiei  mutatio¬ 
nem  ad  gelandum  et  bulliendum  exigit,  hinc 
sequitur  liquidum  illud  cui  ebullitionis  et 
congelationis  gradus  maxime  inter  se  dis¬ 
tant  in  usus  thermometricos  praecipue  ido¬ 
neum  fore,  qua  de  causa  patet  Hydrargy- 
rum  ad  plerasque  temperies  aestimandas  ma¬ 
xime  idoneum  esse,  quamvis  eandem  ob 
causam  ad  extrema  frigoris  aestimanda  Al¬ 
cohol  aptius  evadet,  quippe  molis  mutationes 

Hydrargyri  magis  et  Alcoholis  minus  abnormes 
fiunt  pro  frigore. 

Quod  ad  proportionem  dilatationis  aerum 
variorum,  mutata  temperie,  attinet,  adhuc  in 
dubio  est.  Experimenta  accuratissima  indi¬ 
care  videntur  aeres  omnes,  dato  temperiei  in¬ 
cremento,  minus  dilatationis  pati  quanto  tem¬ 
peries  altior  sit.  Hoc  tamen,  thermometri 
accuratione  deficiente,  in  dubium  vocatur. 

Quaedam  experimenta  recentiora  demon¬ 
strare  videntur,  non  tantum  liquida  imo  etiam 
corpora  solida  facilius  dilatationem  pati  quan¬ 
to  illis  temperies  sit  evectior. 

Omnia  quae  ad  corporum  dilatationem  per¬ 
tinent,  ad  sequentem  modum  explanata  fue¬ 
runt.  Principium  explanationis  est,  44  dilata- 
44  tionem  calore  effici  vim  cohaerentiae  mode- 
44  rante.”  Corporibus  solidis  cohaerentiae  vis 
plurimum  valet,  his  ideo  dilatationes  minimas 
esse  oportet ;  et  cohaerentiae  vires  prorsus  in¬ 
ter  se  impares,  quae  ad  diversa  solida  perti¬ 
nent,  eorum  dilatationes  impares  efficient.  Li¬ 
quidis  haec  vis  minus  efficax  est,  attamen  pro¬ 
cul  dubio  haud  omnibus  par.  Liquida  igitur, 
quamvis  non  omnia  pariter,  solidis  ad  dilata- 

tionem  procliviora  esse  oportet.  Sed  corpori¬ 
bus,  quibus  sors  aeria  attinet,  vis  cohaerentiae 
evanescit,  ex  quo  sequitur  haec  solidis  liqui- 
disve  multo  ad  dilatationem  procliviora  fore, 
imo  vero  haec  omnia  pariter  dilatationem  pas¬ 
sura  esse.  Solidis  et  liquidis  insuper  vis  co¬ 
haerentiae  diminuitur,  quanto  plus  caloris  ad¬ 
jicitur;  dato  igitur  temperiei  incremento  majo¬ 
rem  dilatationem,  quanto  auctior  temperies  sit, 
effici  oportet.  Sed  corporibus  aeriis  vi  cohae¬ 
rentiae  evanescente,  non  est  causa  cur,  aucta 
temperie,  his  dilatandi  potestas  cresceret. 

Quamvis  caloris  additamentum  ut  pluri¬ 
mum,  sicut  supradictum,  dilatationis  causa  sit, 
sunt  tamen  nonnullae  exceptiones  quas  ne¬ 
quaquam  praetereundas  puto.  Imprimis  igitur 
observandum  est,  liquida  quaedam  gelata  ab¬ 
stracto  calore  dilatationem  pati.  Iiujusce  di¬ 
latationis  causa  videtur  esse,  corporum  parti¬ 
culas  certis  lateribus  potius  quam  aliis  ad  co¬ 
haerentiam  proclives  esse,  unde  fit  intervalla 
inter  solidorum  portiones  vacefieri.  Ad  hunc 
modum  Ferrum,  Bismuthum,  et  Antimonium, 
dum  congelantur  dilatationem  patiuntur ;  Sul¬ 
phur  similiter,  et  multorum  salium  solutiones 

in  crystallos  coeuntes  dilatantur  ;  et  hujusce 
phaenomeni  aquae  congelatio  praestantissi- 
mum  profert  exemplum  quippe  particulae 
aquae  solidi  statum  nunc  ipsum  assequentis 
in  rectas  lineas  angulos  sexaginta  graduum 
inter  se  facientes  impelluntur.  Nivis  floccus 
similem  dispositionem  manifestat.  Est  tamen 
observandum,  omnia  liquida  conditionem  crys¬ 
tallinam  affectantia  nequaquam  dum  gelantur 
dilatationem  pati.  Sic,  exempli  gratia,  Hydrar- 
gyrum,  quamvis  in  crystallos  evidenter  coiens, 
inter  congelationem  contrahitur.  Repertum 
est,  aquam  non  tantum  inter  gelandum,  sed 
etiam  dum  adhuc  septem  vel  octo  gradibus  a 
congelatione  abest,  calore  abstracto,  dilatari ; 
et  hujusce  dilatationis  proportionem  majorem 
fieri  quanto  temperies  diminuatur,  imo  vero  si, 
agitatione  evitata,  aqua  absque  gelatione  us¬ 
que  eo  refrigerata  fuerit,  ut  inter  congelatio¬ 
nem  ejus  temperiem  multo  augeri  oporteat, 
hic  similiter  repertum  est,  dilatationes  tanto 
majores  fieri  quanto  temperies  diminuatur. 
Dilatatio  aquae  abstracto  calore  densitatis  ejus 
diminutione  optime  demonstratur.  Hujusce 
dilatationis  causa  videtur  esse,  proclivitas  par- 

ticularum  ad  dispositionem  ordinatam  assu¬ 
mendam  agere  incipiens  antequam  ad  conge¬ 
lationem  efficiendam  valet.  Similiter  Ferrum, 
Ferro  liquido  innatat  et  quanto  fusurae  propius 
adest  tanto  plus  sidit,  demum  prorsus  evanes¬ 
cit.  Similis  explanatio  adhibenda  est. 

Dilatationi  corporum,  calore  adjecto,  terrae 
Argillaceae  aliam  exceptionem  praebent:  his 
terris  (Argillis  scilicet),  temperie  jamjatn  ve¬ 
hementissime  aucta,  quanto  plus  caloris  adji¬ 
citur,  tanto  magis  contrahuntur.  Hoc  phae¬ 
nomenon  fortasse  ad  sequentem  modum  ex¬ 
plicandum  est.  Argilla  vel  Alumina  conjunc¬ 
tione  Oxygenis  metallique  cujusdam  Alumini 
dicti,  arctissime  inter  se  coalescentium  effici¬ 
tur.  Calor  igitur  corpus  ingrediens  multo  ae¬ 
cum  ulatior  inter  integras  quam  componentes 
particulas  evadit,  ejus  repellendi  vis  in  actio¬ 
nem.  vocata  particulas  integras  pauxillulum 
inter  se  recedere  efficit,  at,  ob  ejus  accumula¬ 
tionem  majorem  inter  integras  quam  compo¬ 
nentes  particulas,  harum  vi  attrahendi  favet, 
ideoque  conjunctionem  arctiorem  fieri  efficit, 
qua  ratione  vis  affinitatis  efficacior  evadens,  par¬ 
ticulas  integras  arctius  inter  se  appropinquare 

efficiet,  et  hoc  modo  contractionis  causa  erit* 
Similiter  Magnesia,  et  fortasse  pleraque  si  mi¬ 
nus  omnia  corpora  “  Terrae”  vocata,  eandem 
ob  rationem  calore  adjecto  contrahi  possunt. 
Creta,  pari  ratione,  e  Calce  et  Acido  Carbo- 
nico  composita,  compressione  (quae  vi  attra¬ 
hendi  particulas  inter  componentes,  proclivi¬ 
tatem  Acidi  Carbonici  ad  vim  resiliendi  asse¬ 
quendam  impediendo,  favet),  adhibita  dum 

\  • 

calefit,  contrahitur. 

Caloris  additamentum  ut  plurimum,  sicut 
supradictum,  dilatationis  causa  est ;  quanto 
plus  caloris  corpori  solido  adjicitur,  tanto  lon¬ 
gius  particulae  a  se  invicem  recedunt,  donec 
demum,  ob  aucta  particularum  inter  se  inter¬ 
valla,  insignis  vi  cohaerentiae  mutatio  induci¬ 
tur,  qua  efficitur  particulas  inter  se  facillime 
quaquaversum  moveri  posse.  Hoc  proprium, 
sortis  liquidae  nota  distinguens,  nequaquam 
Adhaesioni  imminutae  ob  aucta  particularum 
inter  se  intervalla  solum  tribui  potest,  quippe 
quaedam  corpora,  nec  revera  perpauca,  dum 
liquefiunt  contrahuntur.  Naturae  liquoris  ex¬ 
planatio,  quae  phaenomenis  maxime  consen¬ 
tanea  esse  videtur,  est ;  figuram  particularum 

jam  inter  se  certo  spatio  distitantium  parvi 
momenti  esse,  modum  quo  vis  attrahendi  agit 
parum  afficientem,  ita  ut  particulae  quomodo¬ 
cumque  dispositae  aequaliter  semet  invicem 
attrahant,  quod  solum  ad  liquidi  conditionem 
efficiendam  necessarium  est.  Inter  dilatatio¬ 
nem  et  fusuram  hoc  maxime  interest,  quod  illa 
pedetentim  et  gradatim  procedit,  dum  haec 
plerumque  subita  est.  Diversis  liquidis  diver¬ 
sae  sunt  cohaerentiae  vires  et  his  etiam  iti¬ 
dem  ut  solidis  aucta  temperie  Adhaesio  dimi¬ 
nuitur.  Inventum  est  solidum  calefieri  supra 
temperiem  determinatam  nequiri,  nam,  plure 
caloris  adjecto,  corpus  liquescit,  at  contra  ta¬ 
men  observatum  fuit,  idem  corpus  jam  lique¬ 
factum  plurimos  gradus,  infra  illam  temperiem 
ad  quam  statum  solidi  assequi  valet,  sine  con¬ 
gelatione  refrigerari  posse.  Aliae  igitur  cir¬ 
cumstantiae,  imminuta  temperie  missa,  hanq 
mutationem  afficere  videntur.  Agitatio  im¬ 
primis,  imminuta  satis  temperie,  vix  unquam 
non  congelationem  confestim  efficit.  Actio 
agitationis  sequente  modo  fere  explanari  solet  $ 
quasdam  e  particulis  agitatione,  ad  illam  (ut 
ita  dicam)  Polaritatem  attrahendi  exserendam^ 

quae  status  solidi  praecipua  causa  est,  apte 
collocari.  Mihi  tamen  agitationis  actio  alia 
videtur  esse.  Agitatio,  ut  puto,  aeris  quem 
liquidum  leviter  conjunctum  tenet  effugium 
expediendo,  congelationi  favet.  Res  est  notis¬ 
sima  conjunctionem  corporis  statum  aerium 
affectantis  plerumque  liquidum  ad  aeriam  sor¬ 
tem  assequendam  multo  proclivius  efficere,  et 
ad  soliditatem  propensionem  imminuere.  In¬ 
venimus  etiam,  corporis  aerii  effugium  conge¬ 
lationem  comitari ;  et  denique  experientia 
compertum  habemus  agitationem,  ad  effugiam 
corporis  aerii  e  liquido,  quocum  leviter  con¬ 
jungitur,  expediendum,  aptatissimam  esse.  Il¬ 
lustrissimus  Black  compertum  habuit  aquam  e 
qua  aer  bulliendo  expulsus  fuerat,  quam  aqua 
quae  non  fervefacta  fuerat,  facilius  congelari 
posse  ;  et  hoc  agitationi,  illa  aerem  qui  antea 
expulsus  erat  nunc  vicissim  absorbente,  effec¬ 
tae  tribuit.  Hoc,  magis  ob  aeris  absentiam, 
quo  presente  congelatio  plurimum  impeditur, 
mihi  effici  videtur.  Molecula  solida  cujusvis 
generis,  et  praesertim  crystallus  ipsius  solidi 
quod  liquidum  solutum  tenet,  in  liquidum  in¬ 
jecta  transitui  in  crystallinam  formam  insigni- 

ter  favet,  imo  etiam  ad  portionem  solidi,  qilatn 
liquidum  eadem  temperie  qua  haec  mutatio 
efficitur  solutam  tenere  potuit,  abstrahendam 
pollet.  Aeris  etiam  accessus,  multis  in  exem¬ 
plis,  coitioni  in  crystallos  insigniter  favet.  So¬ 
lutio  saturata  Sulphatis  Sodae  hujus  rei  opti¬ 
mum  exemplum  praebet.  Si  talis  solutio,  ad¬ 
huc  calida,  in  vas  aere  excluso  inclusa  sit ;  in 
crystallos  non  coit  frigescens,  sed  cujusvis  ae¬ 
ris  portione  etiam  minima  intromissi  coitio  in 
crystallos  e  vestigio  incipit,  et  celerrime  pro¬ 
cedit.  Hoc  phaenomenon  aeris  intromissi 
pressurae,  particulas  propiores  inter  se  acce¬ 
dere  efficienti,  tribui  non  potest ;  nam  calidae 
solutioni  oleo  superstrato  (aeris  compressione 
superstite)  coitio  in  crystallos  liquido  friges¬ 
centi  non  evenit.  Nec,  aeris  portioni  (qui 
bulliendo  expulsus  fuerat)  a  liquido  vicissim 
absorptae,  et  de  ejus  vi  solvendi  detrahenti, 
tribuendum  est,  quippe  salium  solutiones  aeris 
portionem  minimam  tardissime  absorbent. 
Agitationi,  aere  irruente,  polaritati  attrahendi, 
ut  supra  dictum,  faventi ;  necnon  etiam  per¬ 
cutiendi  vi  particulas  propiores  inter  se  adesse 
impellenti,  tributum  est.  Si  ita  se  res  haberet. 

aeris  portio  minima  intromissa  vix,  ut  puto, 
ad  hoc  efficiendum  polleret.  Aliqua  ex  parte 
fortasse  (si  non  praecipue)  actioni  rei  a  Gay- 
Lussac  compertae  debetur,  videlicet,  aeris  cu- 
jusvis  portionem  quam  minimam  in  vas,  e  quo 
aer  aliquatenus  exhaustus  fuerat,  intromissam, 
temperiem  augeri  efficere  ;  nam  fervor  sic  or¬ 
tus  portionem  liquidi  in  vapores  abire  efficiens 
de  ejus  vi  solvendi  necessario  detrahet. 

Irvine  aliique  Philosophi,  corpora  jam  lique¬ 
facta  capacitatem  auctam  acquisivisse,  exper¬ 
tum  habuerunt ;  et  Black,  corpora  dum  liques¬ 
cunt  magnam  caloris  vim  absorbere  eorum 
temperie  non,  eadem  opera,  aucta,  antea  de¬ 
monstraverat  ;  et  hoc  revera  auctam  capacita¬ 
tem  necessario  consequitur. 

Corpus  jam  liquefactum,  calore  adjecto,  di¬ 
latationem,  ut  supra  dictum,  patitur ;  quanto 
plus  caloris  corpori  liquido  adjicitur,  tanto  lon¬ 
gius  particulae  a  se  invicem  recedunt,  donec 
tandem  resiliendi  vis  caloris  in  liquidum  im¬ 
missi,  et  vis  cohaerentiae  (ob  aucta  particula¬ 
rum  inter  se  intervalla  minus  valens)  adae¬ 
quatae  evaserint ;  temperie  ad  quam  hae  vires 
aequales  fiunt  acquisita,  caloris  additamentum 


V 


DE  CALORE, 


13 


etiamsi  minimum  resiliendi  vim  cohaerentiae 
vim  superare  necessario  efficiet,  ideoque  resi¬ 
liendi  vis  acquiretur,  id  est,  corpus  aeris  vel 
vaporis  conditionem  adipiscetur.  Status  ae¬ 
rius  igitur,  non  vi  repellendi  particularum  ip¬ 
sarum  jam  certis  spatiis  inter  se  distitantium 
sed  resiliendi  vi  portionum  caloris  quibusvis 
particulis  conjunctarum  vim,  qua  particulae, 
hisce  intervallis  interpositis,  semet  invicem 
attrahunt,  superanti,  debetur.  Vis  resiliendi 
(vel  eximia  potestas,  compressione  adhibita, 
contrahendi  et,  eadem  remota,  denuo  dilatan¬ 
di)  statum  aerium  potissime  distinguit.  Haec 
vis  tanto  plus  pollet  quanto  temperies  auctior 
evadit,  et  contra  compressio  transitum  in  ae¬ 
riam  formam  insigniter  impedit.  Aer  calidi 
liquidi  superficiem  leviter  verrens  ejus  transi¬ 
tui  in  statum  aerium  notabiliter  favet ;  ad 
hunc  modum,  liquidum  modice  calefactum, 
quod,  si  nihil  aeris  aditui  obstaret,  in  vapores 
velociter  abiret,  hunc  transitum,  aeris  aditu 
aliquatenus  prohibito,  tardissime  vel  ne  omni¬ 
no  quidem  patitur.  Hoc,  bona  ex  parte  vi  qua 
aer  liquidumque  semet  invicem  attrahunt,  de¬ 
bitum  videtur,  necnon  etiam  aliae  causae  ali- 

qua  ex  parte  fortasse  tribuendum  est.  Veri¬ 
simile,  puto,  est,  liquidi  quantitatem  in  vapo¬ 
res  abeuntem,  plus  ex  differentia  temperiei 
liquidi  et  aeris  circumflui  quam  ex  ipsa  liquidi 
temperie,  pendere  ;  si  ita  se  res  habeat,  liqui¬ 
dum,  aeris  aditu  impedito,  (et  ideo  temperie 
aeris  circumflui  a  liquidi  temperie  minus  dis¬ 
sidente),  multo  tardius  in  vapores  abiturum 
esse,  constat. 

Saussure  junior,  e  quibusdam  factis  intulit, 
vaporum  specialia  pondera  esse  directe  ut  li¬ 
quidorum  quae  illos  praebent  propensiones  ad 
aerium  statum  assequendum.  Haec  tamen 
opinio  nequaquam  Gay-Lussac  experimentis 
in  annexo  indice  expositis  convenire  videtur. 


Pondus  Speciale. 

Temperies  ad  quam 
liquidum  bullire 
solet. 

Vaporis  Aquae, - - - — 

_  0.6235 

212° 

Vaporis  Hydrocyanici, . 

.  0.9476 

790  .7 

Vaporis  Alcoholis, - -  - - 

.....  1.603 

173° 

Vaporis  Aetheris  Sulphurici, 

_ 2.586 

96° 

Vaporis  Sulphureti  Carbonis, 

_  2.6447 

116° 

Vaporis  Olei  Terebinthinae, 

_ 5.013 

314° 

Vaporis  Aetheris  Hydriodici, 

....  5.4749 

148° 

Corpora  in  vapores  ; 

abeuntia  auctam  capa- 

citatem  acquirere  inventum  est,  et  Black,  cop- 

pora,  dum  hunc  transitum  patiuntur,  magnam 
caloris  vim  absorbere  eorum  temperie  non  si¬ 
mul  aucta,  antea  demonstraverat ;  et  hoc  re¬ 
vera  auctam  capacitatem  necessario  consequi¬ 
tur.  Calorem  ita  in  corpus  immissum,  ejus 
temperie  non  simul  aucta,  status  mutati  con¬ 
sequentiam  non  causam  esse  optime  demon¬ 
strari  mihi  videtur,  corpore  cum  alio  corpore 
in  statu  aeris  nascentis  facillime  conjungente 
quamvis  cum  eodem  aere  jamjam  nato  vix  aut 
ne  vix  quidem  conjungi  potest. 

Calor  igitur,  ut  supra  dictum,  nusquam  non 
eodem  vis  resiliendi  gradu  ad  existendum  ma¬ 
xime  proclivis,  alium  corpus  temperie  cum 
alio  exaequare  constanter  et  perpetuo  conni- 
titur.  Si  temperies  cuivis  corpori  alia  sit  ab 
illa  quae  corporibus  vicinis  est,  vel  hisce,  ejus 
temperie  praepollente,  calorem  impertiet,  vel 
contra  ab  illis  temperie  superantibus  imbibet. 
Plerique  e  Philosophis,  calorem  diversis  modis 
corporibus  impertiri  prout  substantiae  corpori 
cujus  temperies  augetur  contiguae  vis  resili¬ 
endi  sit,  vel  non  sit,  putavere.  Quando  resili¬ 
endi  vis  substantiae  contiguae  adsit,  corpus 
caloris  radios  quaquaversum  celerrime  emit- 

tere,  putatum  est ;  sed  resiliendi  vi  deficiente, 
calorem  a  particula  in  particulam  contiguam 
tardius  transferri,  creditum  est.  De  hisce  ca¬ 
loris  impertiendi  modis,  factis  notissimis  primo 
expositis,  opinio  quae  mihi  probabilis  videtur 
proferenda  est.  Radii  caloris  per  aerem  pro¬ 
gredi,  ut  ejus  temperies  non  simul  augeatur, 
videntur ;  nec,  aere  moto,  alio  flectuntur. 
Quadra  vitrea  interposita  bona  ex  parte  calo¬ 
ris  radiis  obstruit.  Superficies  vitrea  vix  sed 
metallum  expolitum  optime  hos  radios  reflec¬ 
tit,  aliter  tamen  res  evenit,  si  superficies  me¬ 
tallica  atrata  sit.  Vitrum,  radiis  caloris  fere 
impervium  et  vix  reflectens,  illos  absorbet,  ita 
pariter  metallum  atratum  caloris  radios  absor¬ 
bet,  quapropter  multo  citius  calefit,  similiter 
Globo  thermometri  atrato  ejus  temperies  auc¬ 
tior  evasit.  Quadra  vitrea  inter  corpus  cali¬ 
dum  et  thermometrum  interposita  plus  radiis 
caloris,  ejus  superficie  atrati,  quam  perlucida 
obstruit.  Corpore  calido  amoto,  etiamsi  um¬ 
bella  vitrea  adhuc  superfuit,  thermometri  tem¬ 
peries  instanter  imminutionem  patitur.  Um¬ 
bellis  constanter  et  perpetua  serie  mutatis,  ra¬ 
dii  caloris,  hoc  non  obstante,  adhuc  per  has 

usque  ad  thermometrum  penetrant.  Radii 
calefacientes,  qui  per  unam  umbellam  jamjam 
penetravere,  nequaquam,  per  alteram  transe¬ 
untes,  ex  aequo  intercipiuntur.  Inventum  est 
etiam  caloris  quantitatem  hoc  modo  emissam 
nequaquam,  differentiae  inter  temperiem  cor¬ 
poris  calidi  aerisque  circumflui,  tantum  re¬ 
spondere,  sed  multo  citius  auctam  evadere 
prout  corporis  temperies  augeatur. 

*  Cubi  latere  atrato  e  regione  speculi  metal¬ 
lici  disposito,  Thermometri  temperies  aucta 
fuit  100°.  Cubi  latere  ad  quod  plagula  ap¬ 
plicata  fuerat  similiter  locato,  Thermometri 
temperies  aucta  fuit  98°,  Cubi  latere  vitreo 
pari  ratione  locato,  Thermometri  temperies 
aucta  est  90°,  et  denique  latere  metallico  e 
regione  speculi  disposito,  Thermometri  tem¬ 
peries  nihil  amplius  quam  12°  aucta  fuit ;  et 
tamen  cuique  lateri,  dum  haec  experimenta 
facta  sunt,  temperies  par  fuit.  Globo  thermo¬ 
metri  stanni  lamind  tenuissima  obducto,  incre¬ 
mentum  temperiei  quinque  partibus  minus  fuit ; 
stanno  caloris  multo  majorem  partem  reflec- 

*  Vide  Leslie’s  Inquiry  into  the  Nature  and  Propaga® 
tion  of  Heat. 

tente.  Ad  hunc  modum,  caloris  radios  ab¬ 
sorbendi  et  emittendi  vires  pares  inter  se,  et 
reflectendi  vi  oppositae  esse  videntur.  Cor¬ 
pore  calido  e  speculi  axe  amoto,  intervallo 
unius  pollicis  thermometri  temperies  nequa¬ 
quam  minor  quam  ad  speculi  axem  fuit  $  in¬ 
tervallo  octo  circiter  pollicum  corporis  calidi 
efficientia  vix  percipienda  nunc  demum  evasit. 
Ex  hoc  colligi  potest  maximam  caloris  vim  in 
loco  minus  speculo  distante  quam  verus  radi¬ 
orum  apex  inveniendam  esse ;  et  hoc  ipsum 
experimenta  confirmaverunt.  Lamina  metalli 
cujusvis  etiam  tenuissima  inter  corpus  calefac- 

s> 

tum  et  thermometrum  interposita  caloris  ra¬ 
diis  prorsus  obstruxit.  Quadra  vitrea  in  locum 
laminae  metallicae  substituta,  et  duobus  polli¬ 
cibus  corpore  calefacto  distante,  Thermometri 
temperies  aucta  fuit  209.  Chartae  plagula 
vice  Quadrae  vitreae  interposita ;  instrumenti 
temperies  aucta  fuit  23°.  Si  aucta  temperies, 
dicit  Leslie,  quibusdam  e  radiis  per  umbellas 
transeuntibus,  caeteris  interceptis,  tribuenda 
fuerit ;  thermometri  temperiem,  ubicumque 
inter  corpus  calefactum  et  thermometrum  um¬ 
bella  interponeretur,  pariter  augeri  oporteret ; 

sed,  intervallo  ampliore  inter  umbellam  et  cor¬ 
pus  calefactum  interjecto,  Instrumenti  tempe¬ 
ries  nequaquam  ex  aequo  aucta  fuit.  Lamina 
glaciei  tenuis  interposita  radiis  caloris  prorsus 
obstruxit.  Quando  quadrae  vitreae  duae,  quae¬ 
que  alterutra  ex  superficie  lamina  stannea  te¬ 
nuissima  obducta,  interpositae  sint,  earum  su- 
perficiebus  stanno  obtectis  se  mutuo  tangenti¬ 
bus,  Thermometri  temperies  aucta  fuit  18°; 
sed  vitreis  earum  superficiebus  inter  se  con- 
tingentibus?  Thermometri  temperies  ne  mini¬ 
ma  quidem  ex  parte  aucta  est. 

Ex  Professoris  Leslie  experimentis  inferri 
potest  thermometri  temperiem  augeri  pene 
pro  intervallo  inter  corpus  calefactum  et  spe¬ 
culum  imminuto.  Inventum  est  etiam  corpora 
amplitudine  superficiei  solum  differentia  in 
caeteris  congruentia,  quandocunque  angulis 
ad  speculum  aequalibus  transversa  tenduntur, 
prope  ex  aequo  thermometrum  afficere.  Radii 
caloris  quaquaversum  emittuntur,  sed  multo 
abundantius  quanto  angulum  cum  corporis  ca¬ 
lidi  superficie  majorem  efficiunt.  De  tarda 
caloris  translatione  a  particula  ad  particulam 
multo  pauciora  percognita  sunt.  Praesertim 

observatum  est,  densitatem  plerumque  huic 
modo  caloris  impertiendi  favere,  et  liquida  ad 
hoc  efficiendum  solidis  nequaquam  omnino 
paria  esse. 

Potestas,  quae  corpori  inest,  caloris  aliis 
corporibus  impertiendi  hisce,  in  speciem  sal¬ 
tem,  dissimillimis  modis  mihi  ad  sequentem 
rationem  explananda  videtur.  Temperie  cor¬ 
poris  aucta,  caloris,  qui  in  eo  inest,  resiliendi 
vis  eadem  opera  augetur  ;  illa  igitur  caloris 
portio,  quae  corporis  superficiei  proxima  est, 
ob  minorem  caloris  extra  corpus  resiliendi 
vim,  a  corpore  ejicietur;  quando  igitur  sub¬ 
stantiae  corpori  cujus  temperies  augetur  con¬ 
tiguae  vis  resiliendi  inest,  calor  hoc  modo  a 
corpore  ejectus,  corporis  aerii  particulis  talibus 
tantisque  intervallis  inter  se  dispositis  vix  om¬ 
nino  impeditus,  velocissime  perget;  sed  si 
substantiae  contiguae  vel  soliditatis  vel  liquoris 
conditio  adest,  radii  caloris  a  corpore  calefacto 
emissi  fere  e  vestigio  plusve  minusve  interci¬ 
pientur.  Duobus  corporibus  ex  aequo  cale¬ 
factis  in  eodem  corpore  aerio  collocatis,  cui¬ 
que  caloris  vis  resiliendi  par  est,  et  utraque  ad 
temperiem  aeris  circumflui  assequendam  pro- 

clivia  sunt.  Ex  his  colligi  potest  utrumque 
corporum  primo  temporis  momento  eandem 
temperiem,  ideoque  quantitatem  caloris  pro 
sua  quodque  capacitate,  ejecturum  esse  \  cor¬ 
pus  igitur  cui  largior  capacitas  adest  majorem 
caloris  quantitatem  ejiciens  plus  caloris  ideo¬ 
que  temperiei  thermometro  impertiet.  Causa, 
cur  corpora  naturi  solum  differentia  non  per 
datum  tempus  pariter  refrigerantur,  videtur 
esse,  quod  corpus  cui  largior  capacitas  adest 
quantitatem  caloris  majorem  ejiciens  non  tan¬ 
tum  plus  temperiei  thermometro  impertiet  sed 
etiam  aerem  circumfluum  calidiorem  faciet, 
ideoque  aerem  frigidum  in  locum  aeris  cale¬ 
facti,  a  corpore  celerius  quanto  rarior  est  as¬ 
cendentis,  liberius  irruere  efficiet.  Pariter,  si 
aer  circumfluus  artificiose  agitetur,  tempora 
quibus  diversa  corpora  ex  aequo  refrigerantur 
multo  minus  imparia  evadunt,  quippe  aeris 
motiones  usitatiores  nunc  minus  valent.  Simi¬ 
liter  etiam,  motione  aeris  circumflui  impedita, 
corpus  tardius  frigescere  oportet.  Corpus 
identidem  diversis  in  liquidis  celerius  tardius- 
ve  frigescet,  prout  (caeteris  paribus)  horum 
capacitates  minores  vel  majores  sint ,  nam 

quanto  minor  sit  liquidi  capacitas,  tanto  (cae- 
teris  paribus)  rivus  particularum  liquidi  rare¬ 
factarum,  qui  a  corpore  calido  ascendit,  rapi¬ 
dior  erit.  Quinetiam  corpus  diversis  in  aeri¬ 
bus,  dato  tempore,  nequaquam  pariter  friges¬ 
cet,  pro  diversis  inter  se  aerum  capacitatibus. 
Caloris  vi  resiliendi  simul  cum  corporis  tem¬ 
perie  aucta  5  verisimillimum  videtur,  majorem 
caloris  quantitatem  quinimo  impulsu  violenti¬ 
ore  a  corpore  ejiciendam  esse,  ideoque,  quanto 
temperies  corporis  plus  augeatur,  calorem  ab 
illo  emissum  per  vitrum  aliaque  corpora  faci¬ 
lius  penetraturum  esse.  Quatenus  experiendo 

* 

didicimus  corporis  capacitas  augetur  prout 
temperies  ejus  auctior  evadit,  ex  quo  colligi 
potest  caloris  quantitatem  a  corpore  emissam 
nequaquam,  differentiae  temperierum  corporis 
calidi  aerisque  circumflui,  tantum  responsuram 
esse,  sed,  prout  corporis  temperies  augetur 
(ob  ejus  majorem  capacitatem),  citius  auctam 
evasuram  esse. 

Si  aliqua  pars  corporis  caeteris  portionibus 
calidior  facta  sit,  calor,  ob  ejus  vim  resiliendi 
auctam,  ex  illa  in  proximas  corporis  portiones 
irruet.  Si  duo  igitur  corpora,  quibus  tempe- 

lies  eadem  adest,  eidem  corpori  calefacto  ex 
aequo  applicentur,  utrumque  primo  temporis 
momento  eandem  caloris  quantitatem,  ideoque 
incrementum  temperiei  pro  inversa  sua  quod¬ 
que  capacitate,  accipiet.  Ponamus,  exempli 
gratia,  unius  corporum  capacitatem  alterius 
capacitate  duplo  majorem  esse  ;  paribus  igitur 
caloris  quantitatibus  cuique  impertitis,  augmen 
temperiei  prioris,  dimidiatum  augmen  tempe¬ 
riei  posterioris,  esse  oportet.  Si  temperies  pri¬ 
mae  cuj usque  corporis  portionis  ex  aequo  auc¬ 
ta  fuisset,  proximae  cuj  usque  corporis  portio¬ 
nes,  et  sic  deinceps  caeterae,  paria  temperiei 
augmina  acciperent ;  sed  quoniam  prima  post¬ 
erioris  corporis  portio  majorem  temperiei 
auctum  accepit,  ejus  etiam  caeterae  portiones 
similibus  prioris  corporis  partibus  calidiores 
fient ;  et  hoc  modo  temperies  corporis  cui  mi¬ 
nor  adest  capacitas  celerius  augebitur.  Quam- 
diu  igitur  temperies  primae  portionis  corporis 
cui  minor  adest  capacitas  auctior  est  temperie 
primae  portionis  alterius  corporis  tamdiu  tem¬ 
peries  cujusvis  partis  prioris  corporis  superabit 
temperiem  similis  partis  corporis  alterius. — 
Primo  temporis  momento  patet  corpora  tem- 

periei  incrementa  pro  inversa  sua  quodque  ca¬ 
pacitate  acceptura  esse ;  sed,  momentis  succe¬ 
dentibus,  nequaquam  sic  se  res  habebit ;  nam 
temperie  primae  portionis  corporis  cui  minor 
capacitas  est  nunc  superante  temperiem  pri- 

* 

mae  portionis  alterius,  corpus  calidum  mino¬ 
rem  caloris  quantitatem  priori  quam  posteriori 
praebebit,  adhuc  tamen  priori,  ob  minorem 
ejus  capacitatem,  majorem  temperiei  auctum 
quam  posteriori  impertiet,  donec  utraque  cor¬ 
porum  ckloris  incrementa  pro  inversa  sua  quod¬ 
que  capacitate  accipiant,  eodem  temporis  arti¬ 
culo  primae  corporum  portiones  temperie  po¬ 
tissime  inter  se  dissidebunt;  deinceps  corpus 
calidum  plus  temperiei  corpori  posteriori  im¬ 
pertiet,  sed,  quamvis  sic  se  res  habet,  posteri¬ 
oris  tamen  temperies  nunquam  prioris  corporis 
temperiei  par  evadere  potest,  donec  utraque, 
temperie  cum  corpore  calefacto,  exaequantur; 
nam  siquando  corporum  temperies  quam  pro¬ 
xime  inter  se  pares  evaderent,  tunc  corpus  ca¬ 
lidum  pares  quam  proxime  caloris  quantitates 
cuique,  ideoque  plus  temperiei  priori,  imperti¬ 
ret.  Ex  supradictis  colligi  potest  temperiem 
cuj usquam  portionis  corporis  cui.  minor  est 

capacitas  nunquam  non,  similis  alterius  corpo¬ 
ris  portionis  temperiem,  superaturam  esse,  do¬ 
nec  utraque  cum  corpore  calido  temperie  ex¬ 
aequantur.  Nunc  ponamus  primae  cujusque 
corporis  portioni  eandem  temperiem  ac  corpori 
calido  esse,  caeteras  ideo  similiter  positas  por¬ 
tiones  ex  aequo  calefieri  oportet.  Sic  se  res 
haberet  si  calor  tantummodo  per  ipsius  corpo¬ 
ris  portiones  emitteretur,  sed  nequaquam  ita 
res  est,  nam  per  aerem  circumfluum  etiam  calor 
emittetur,  ejus  igitur  effecta  nullo  modo  prae¬ 
termittenda  sunt.  Ponamus  itaque  illas  corpo¬ 
rum  portiones  quae  primae  aeri  expositae  sunt, 
ex  aequo  calefactas  fuisse  ;  ex  hoc  colligendum 
est  utrumque  corporum  primo  temporis  mo¬ 
mento  eandem  temperiem,  ideoque  quantita¬ 
tem  caloris  pro  sua  quodque  capacitate,  ejec¬ 
turum  esse,  corpus  igitur  cui  largior  capacitas 
adest  aerem  circumfluum  calidiorem  faciet 
ideoque  aerem  frigidum  in  locum  aeris  cale¬ 
facti,  a  corpore  celerius  quanto  rarior  est  as¬ 
cendentis,  liberius  irruere  efficiet,  et  hoc  modo 
sibi  ipsi  causa  erit  cur  celerius  frigesceret. 
Et  sic  de  caeteris  cujusque  corporis  similibus 
portionibus  quae  aeri  exponuntur. 

Ex  supradictis,  puto,  haud  improbabile  vide¬ 
bitur,  potestatem  radios  caloris  emittendi  ma¬ 
jorem,  et  potestatem  temperiem  per  partes 
corporis  internas  impertiendi  minorem,  esse, 
quanto  corpori  largior  capacitas  adsit. 


FINIS. 


